รัฐบาลไทย-ข่าวทำเนียบรัฐบาล-ปลัดกระทรวงมหาดไทย ลงพื้นที่เยี่ยมชมความสำเร็จแปลง CLM ไร่รักถิ่น อำเภอสังขละบุรี เตรียมพัฒนาสู่แลนด์มาร์คแห่งการเรียนรู้ใหม่ของเมืองกาญจน์
วันอังคารที่ 30 พฤศจิกายน 2564
ปลัดกระทรวงมหาดไทย ลงพื้นที่เยี่ยมชมความสําเร็จแปลง CLM ไร่รักถิ่น อําเภอสังขละบุรี เตรียมพัฒนาสู่แลนด์มาร์คแห่งการเรียนรู้ใหม่ของเมืองกาญจน์
ปลัดกระทรวงมหาดไทย ลงพื้นที่เยี่ยมชมความสําเร็จแปลง CLM ไร่รักถิ่น อําเภอสังขละบุรี เตรียมพัฒนาสู่แลนด์มาร์คแห่งการเรียนรู้ใหม่ของเมืองกาญจน์
เมื่อวันที่ 29 พ.ย. 2564 เวลา 16.00 น. นายสุทธิพงษ์ จุลเจริญ ปลัดกระทรวงมหาดไทย พร้อมด้วยนายสมคิด จันทมฤก อธิบดีกรมการพัฒนาชุมชน รองศาสตราจารย์วรวรรณ โรจนไพบูลย์ ผู้ช่วยศาสตราจารย์พิเชฐ โสวิทยสกุล ที่ปรึกษาปลัดกระทรวงมหาดไทย และคณะ ลงพื้นที่เยี่ยมชมผลความสําเร็จของการขับเคลื่อนโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ ประยุกต์สู่ "โคก หนอง นา โมเดล" ณ แปลงพื้นที่เรียนรู้ชุมชนต้นแบบการพัฒนาคุณภาพชีวิต CLM ระดับตําบล ของนายสุวิทย์ ราชสุภาและนางสาวภัทรา ฐิติเวชญาคุณ หมู่ที่ 3 ตําบลหนองลู อําเภอสังขละบุรี จังหวัดกาญจนบุรี หรือไร่รักถิ่น ในโอกาสนี้ร้อยตรี พงศธร ศิริสาคร ร้อยโท ทศพล ไชยโกมินทร์ นายชํานาญ ชื่นตา และนายสมหวัง บุญระยอง รองผู้ว่าราชการจังหวัดกาญจนบุรี นางรัชนี โพธิสัตยา พัฒนาการจังหวัดกาญจนบุรี นายปกรณ์ กรรณวัลลี นายอําเภอสังขละบุรี และคณะข้าราชการในสังกัดสํานักงานพัฒนาชุมชนจังหวัดกาญจนบุรีและอําเภอสังขละบุรีร่วมให้การต้อนรับ โดยมีการเยี่ยมชมบริเวณฐานการเรียนรู้ต่าง ๆ ทั้ง 9 ฐาน ได้แก่ ฐานกสิกรรมธรรมชาติ ฐานหัวคันนาทองคํา ฐานฅนเอาถ่าน ฐานฅนหัวเห็ด ฐานฅนรักษ์น้ํา ฐานฅนรักแม่ธรณี ฐานฅนมีน้ํายา ฐานรักษ์แม่โพสพ ฐานฅนมีไฟ และร่วมปลูกต้นกระเจี๊ยบแดงซึ่งเป็นพืชผักพื้นถิ่นของชาวสังขละบุรีตามการดําเนินงาน “น้อมนําแนวพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี สร้างความมั่นคงทางอาหาร สู่ปฏิบัติการ 90 วัน ปลูกผักสวนครัวเพื่อสร้างความมั่นคงทางอาหาร”
แปลงพื้นที่เรียนรู้ชุมชนต้นแบบการพัฒนาคุณภาพชีวิต CLM ระดับตําบล ของนายสุวิทย์ ราชสุภา ตําบลหนองลู อําเภอสังขละบุรี เป็น 1 ใน 27 แปลงพื้นที่เรียนรู้ชุมชนต้นแบบการพัฒนาคุณภาพชีวิต CLM ระดับตําบลของจังหวัดกาญจนบุรี โดยมีขนาดพื้นที่ 15 ไร่ สัดส่วน 1:3 ประเภทดินร่วน ปริมาตรดินขุด 28,800 ลบ.ม. ซึ่งปัจจุบันได้ดําเนินการพัฒนาพื้นที่โดยการสร้างฐานการเรียนรู้เสร็จเรียบร้อยแล้วและมีการวางแผนพัฒนาพื้นที่เรียนรู้ดังกล่าวให้เป็นแหล่งท่องเที่ยวแห่งใหม่ของอําเภอสังขละบุรี ซึ่งพื้นที่ดังกล่าวมีจุดแข็งด้านทําเลที่ตั้งติดถนนสายเดินทางไปด่านพระเจดีย์สามองค์ การออกแบบพื้นที่ที่มีความสวยงาม และมีกิจกรรมการเรียนรู้ที่หลากหลาย ได้แก่ การพัฒนาพื้นที่ตามหลัก โคก หนอง นา ภูมิปัญญาและประเพณีดั้งเดิมในการทําการเกษตรของชาวสังขละบุรี เป็นต้น สําหรับบริการนักท่องเที่ยวหรือผู้ที่สนใจให้สามารถเข้ามาศึกษาเรียนรู้แนวทางการดําเนินงานกิจกรรม “โคก หนอง นา” ควบคู่ไปกับการพัฒนาพื้นที่ตามหลักกสิกรรมธรรมชาติ
นายสุทธิพงษ์ จุลเจริญ ปลัดกระทรวงมหาดไทย ได้เน้นย้ําให้เจ้าของแปลงดําเนินการพัฒนาพื้นที่ให้เป็นไปตามหลักกสิกรรมธรรมชาติเพื่อให้เกิดความยั่งยืนและเป็นศูนย์เรียนรู้ในการถ่ายทอดองค์ความรู้ให้กับบุคคลทั่วไป เพื่อนําไปใช้ในการดํารงชีวิตฟื้นฟูเศรษฐกิจท้องถิ่นและชุมชน และได้ให้กําลังใจกับนักพัฒนาพื้นที่ต้นแบบในการดําเนินงานและให้นําความรู้ที่ได้รับไปขยายผลที่ครอบครัวตนเองและเพื่อนบ้านต่อไป
จังหวัดกาญจนบุรี ได้รับจัดสรรงบประมาณโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ ประยุกต์สู่ "โคก หนอง นา โมเดล" ปีงบประมาณ พ.ศ.2564 รวมทั้งสิ้น 279 แปลง แบ่งเป็นพื้นที่เรียนรู้ชุมชนต้นแบบการพัฒนาคุณภาพชีวิต CLM ระดับตําบล จํานวน 27 แปลง พื้นที่ครัวเรือนต้นแบบการพัฒนาคุณภาพชีวิต HLM ระดับครัวเรือน จํานวน 252 แปลง รวมงบประมาณ 100,625,614.92 บาท โดยอําเภอสังขละบุรีได้รับจัดสรรงบประมาณให้ดําเนินการในพื้นที่เรียนรู้ชุมชนต้นแบบการพัฒนาคุณภาพชีวิต CLM ระดับตําบล จํานวน 2 แปลง
ภาพ : นายภาณุวัฒน์ แบ่งเพชร นักวิชาการพัฒนาชํานาญการ กลุ่มงานส่งเสริมการพัฒนาชุมชน
ข่าว : ทีมข่าวสถานี CNS กาญจนบุรี